પાછળના ગ્રામ્ય વિસ્તારોમાં તાડનાં વૃક્ષોની ઘણી પ્રજાતિઓ ઊગતી હશે. અમે બંને ટેકરીઓની પેલે પાર જઈને નાનાં-નાનાં છોડ લઈ આવીને અમારા શયનખંડની બારી પાસે રોપી દઈશું. સૂકી ઋતુમાં ગરમીભરી રાતે એનાં પાંદડાં હલશે અને ધરતી જ્યારે શેકાઈને પાણી-પાણીના પોકારો કરતી હશે ત્યારે એ પાંદડાં વરસાદના અવાજનો આભાસ ઊભો કરી દેશે! છાપરા ઉપર અને વરંડામાં પેલી ચમકતી બોગનવેલ… અહીંના વર્ષાવનમાં તો એ વૈભવી વસ્તુ ગણાય! એના જાંબલી અને લાલ, અને વળી પેલા સિંગાપોરથી આવેલાં કહેવાય છે એ કાંસાના રંગનાં ફૂલોની ભભક! પેલા પૂરા પાંચ ફૂટ ઊંચા પોઇન્સેટિઆ લાલ ભડક રંગના ફૂલો ખીલવશે!